Diari Oficial de la Generalitat Valenciana


Sumari del DOGV 5792, del 25-06-2008 (2008/7739)

RESOLUCIÓ de 19 de juny de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació d'una addenda del concert entre la Conselleria de Sanitat, la Diputació Provincial de València i la Universitat de València per a la utilització de les institucions sanitàries en la investigació i docència universitària, subscrit el 24 de març de 1997.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5792

Data del DOGV
:   25-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/7739


Data del document
:   19-06-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Universitat de València
    * administració local
    * política sanitària
    * cooperació administrativa
    * universitat

RESOLUCIÓ de 19 de juny de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació d'una addenda del concert entre la Conselleria de Sanitat, la Diputació Provincial de València i la Universitat de València per a la utilització de les institucions sanitàries en la investigació i docència universitària, subscrit el 24 de març de 1997.  
 [2008/7739]  
La conselleria de Sanitat i la Universitat de València han subscrit, després de la tramitació prèvia reglamentària, el 6 de maig de 2008, una addenda del concert per a la utilització de les institucions sanitàries en la investigació i docència universitària, subscrit el 24 de març de 1997.  
En compliment del que establix la clàusula final primera del mencionat concert, cal publicar en el Diari Oficial de la Comunitat Valenciana l'esmentada addenda, que ha quedat inscrita en el Registre de Convenis de la Generalitat amb el número 0823/2008, i que figura com a annex d'esta resolució.  
València, 19 de juny de 2008.- El director general de Relacions amb les Corts i Secretariat del Consell: Ángel Mompó Romero.  
Addenda del concert entre la conselleria de Sanitat, la Diputació Provincial de València i la Universitat de València per a la utilització de les institucions sanitàries en la investigació i docència universitària, subscrit el 24 de març de 1997 i publicat per la Resolució de 23 d'abril de 1997, de la Subsecretaria del Secretariat del Govern i Relacions amb les Corts de la conselleria de Presidència de la Generalitat Valenciana  
València, 6 de maig de 2008  
D'una banda, Manuel Cervera Taulet, conseller de Sanitat de la Generalitat Valenciana, en nom i representació d'esta institució, que actua fent ús de les facultats conferides pels articles 17.f i 28 de la Llei 5/1983, de 30 de desembre, de Govern Valencià. Està especialment autoritzat per a la subscripció d'esta addenda per l'Acord del Consell d'Administració de l'Agència Valenciana de Salut adoptat en la sessió de data 1 de febrer de 2007. Actua també en nom i representació del Consorci Hospital General Universitari de València, com a president del Consell de Govern, fent ús de les atribucions que té conferides per l'acord del Consell de Govern esmentat de 20 de desembre de 2002, d'acord amb l'article 6.1.o) dels Estatuts del Consorci per a la Gestió de l'Hospital General Universitari de València.  
I, de l'altra banda, Francisco Tomás Vert, rector de la Universitat de València, facultat d'acord amb el que disposen l'article 20 de la Llei Orgànica 6/2001, d'Universitats, i els articles 93 i 94 dels Estatuts de la Universitat de València.  
Exposen  
El 24 de març de 1997 es va subscriure un concert entre la conselleria de Sanitat, la Diputació Provincial de València i la Universitat de València, per a la utilització de les institucions sanitàries en la investigació i docència universitària, publicat per la Resolució de 23 d'abril de 1997, de la Subsecretaria del Secretariat del Govern i Relacions amb les Corts de la conselleria de Presidència de la Generalitat Valenciana (Diari Oficial de la Comunitat Valenciana número 2.982, de 30 d'abril).  
Amb la finalitat d'aconseguir un desplegament òptim de les seues estipulacions i de potenciar la consecució dels objectius establits, el concert no pot configurar-se com un instrument estàtic, sinó com un instrument dotat del dinamisme necessari que permeta l'adaptació del seu contingut a la realitat social, facilitant la satisfacció de les necessitats docents, assistencials i investigadores i l'adaptació a les innovacions normatives que puguen aplicar-se a les seues disposicions i estipulacions.  
En data 22 de desembre de 2000, s'acorda la modificació de l'annex I, Llista d'institucions sanitàries concertades amb la Universitat de València, incloent-hi nous centres de salut, a fi de possibilitar la formació teoricopràctica adequada que el propi concert establix com un dels objectius prioritaris.  
Posteriorment, el 8 d'octubre de 2004, s'introduïx una nova incorporació en l'annex I esmentat, a fi d'incrementar el nombre d'hospitals associats, i s'esmena l'annex IX, Professorat de l'escola d'infermeria amb plaça vinculada.  
Per mitjà de Conveni de col·laboració subscrit entre la conselleria de Sanitat i la Diputació Provincial de València el 26.12.2001, es va constituir l'u de gener de 2002 el Consorci per a la Gestió de l'Hospital General Universitari de València (d'ara en avant, CHGUV), com a entitat de dret públic amb personalitat jurídica pròpia, que es va subrogar en totes les obligacions i drets derivats dels contractes, convenis i la resta de negocis jurídics subscrits per la Diputació de València que afecten l'Hospital General Universitari de València.  
La Llei 55/2003, de 16 de desembre, de l'Estatut Marc del personal estatutari dels servicis de salut establix, en l'article 43.2.C, que entre les retribucions complementàries d'este personal s'inclou el complement de productivitat, destinat a retribuir el rendiment especial, l'interés o la iniciativa del titular del lloc, i també la participació en programes o actuacions concretes i la contribució del personal a la consecució dels objectius programats, després de l'avaluació dels resultats aconseguits.  
L'article 40 de la llei esmentada preveu l'establiment de mecanismes de carrera professional per al personal dels servicis de salut, que comporta el dret dels professionals a progressar, de forma individual, com a reconeixement del desenvolupament professional quant a coneixements, experiència i compliment dels objectius de l'organització a la qual presten els seus servicis.  
Els articles 6 i 7 de la Llei 44/2003, de 21 de novembre, d'Ordenació de les Professions Sanitàries, també arrepleguen les diferents professions sanitàries de nivell de llicenciats i diplomats a què s'apliquen els principis generals establits en el títol III de la pròpia norma.  
La Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, en l'article 35, reconeix el dret a la carrera professional dels professionals sanitaris.  
L'Acord de 27 de maig de 2005, del Consell de la Generalitat, que aprova l'Acord de Productivitat subscrit entre la conselleria de Sanitat i les organitzacions sindicals amb representació en la Mesa Sectorial de Sanitat, regula el procediment per a fer efectiva la diferenciació retributiva dels professionals sanitaris, per mitjà de l'abonament del complement de productivitat variable.  
El Decret 66/2006, de 12 de maig, del Consell, regula el sistema de carrera professional en l'àmbit de les institucions sanitàries de la conselleria de Sanitat, que s'aplica als llicenciats i diplomats inclosos en els articles 6 i 7 de la Llei d'Ordenació de les Professions Sanitàries, adscrits a la conselleria de Sanitat i que tinguen la consideració de personal sanitari, d'acord amb el que disposa el Decret 71/1989, de 15 de maig, del Consell.  
Per la seua banda, el Consorci Hospital General Universitari de València, a través d'acords i instruments jurídics, s'ha dotat d'un Sistema de Carrera Professional homogeni, aprovat pel Decret 66/2006, i ha estés al seu personal el sistema retributiu propi de les institucions sanitàries de la conselleria de Sanitat.  
Amb el fonament dels motius exposats abans, el conseller de Sanitat i el rector de la Universitat de València, fent ús de les facultats atorgades per la normativa citada,  
Acorden  
I. L'objecte d'esta addenda consistix en la regulació d'una nova estructura retributiva del personal amb plaça vinculada, per mitjà de la inclusió de dos complements: productivitat variable i carrera professional, que establix un instrument jurídic que empare el pagament d'ambdós conceptes, en la quantia que corresponga en cada moment, i l'actualització que procedisca en anys successius.  
II. Amb la finalitat d'incloure-hi els nous conceptes retributius, es modifica el Concert subscrit el 24 de març de 1997 entre la conselleria de Sanitat, la Universitat de València i la Diputació de València per a la utilització de les institucions sanitàries en la investigació i docència universitària. La modificació esmentada s'efectua en els termes exposats a continuació:  
1r. S'afig l'estipulació catorze, amb el text següent:  
«Catorze. La productivitat variable  
S'aplica al personal amb plaça vinculada que preste l'activitat assistencial en institucions sanitàries dependents de l'Agència Valenciana de Salut l'Acord de Productivitat subscrit entre la conselleria de Sanitat i les organitzacions sindicals amb representació en la Mesa Sectorial de Sanitat, aprovat per l'Acord de 27 de maig de 2005, i també la normativa reguladora de la productivitat variable que el desplegue, el modifique o el substituïsca. Al personal amb plaça vinculada que preste l'activitat assistencial en el CHGUV, se li aplica el concepte de productivitat variable per compliment d'objectius, en els termes que preveja la norma que l'aprove.»  
2n. S'afig l'estipulació quinze, amb el text següent:  
«Quinze. La Carrera Professional  
1. S'aplica al personal amb plaça vinculada que exercisca l'activitat assistencial en institucions sanitàries dependents de l'Agència Valenciana de Salut el sistema de carrera professional regulat pel Decret 66/2006, de 12 de maig, del Consell, que s'aplica als llicenciats i diplomats inclosos en els articles 6 i 7 de la Llei d'Ordenació de les Professions Sanitàries.  
2. L'aplicació del Decret 66/2006 s'entén referida a la normativa que el desplegue, el modifique o el substituïsca, en els mateixos termes que es reglamente per al personal inclòs en l'àmbit d'aplicació del propi decret, excepte quant als efectes econòmics, que operaran a partir del dia 1 de gener de 2008. El càlcul dels períodes i de les quanties corresponents s'efectua utilitzant criteris idèntics als establits i aplicats per l'Agència Valenciana de Salut per al personal de les seues institucions sanitàries.  
3. En els mateixos termes ressenyats en els apartats 1 i 2, s'aplica al personal amb plaça vinculada que exercisca l'activitat assistencial en el CHGUV el sistema de carrera professional establit en este centre per als seus professionals.»  
3r. Com a conseqüència de l'addició de les estipulacions catorze i quinze, es modifiquen l'apartat 2 i el primer paràgraf de l'apartat 3 de l'estipulació tretze, La nòmina única, que queden redactats amb el contingut següent:  
«2. Les retribucions pel conjunt de funcions docents, assistencials i d'investigació del professorat amb plaça vinculada, que conformen la nòmina única, seran les següents: sou base del grup A, triennis, complement de destinació, complement específic, complement de productivitat fixa, complement de productivitat variable i complement de carrera professional.  
- S'aplica només un concepte retributiu per triennis, el corresponent a la institució en què s'haja meritat més antiguitat, i l'altre queda sense efecte.  
El complement de productivitat fixa queda conformat per les quanties del complement específic A i un complement de naturalesa personal i de garantia la quantia del qual queda establida en la suma del sou base i el complement de destinació, referits ambdós a 1996.  
- El complement de productivitat variable s'ajusta als termes establits en l'estipulació catorze.  
- El complement de carrera professional s'ha d'implantar d'acord amb el que establix l'estipulació quinze.  
3. Mecanismes de transferència:  
L'Agència Valenciana de Salut i el CHGUV han de transferir mensualment a la Universitat de València l'import de la nòmina del personal que corresponga a places vinculades, constituïda pel complement de productivitat fixa (format per la suma del sou base, el complement de destinació i el complement específic A, en els termes assenyalats en l'apartat 2 anterior, excepte per al personal al qual s'aplique el paràgraf sisé de la clàusula addicional primera que està compost exclusivament pel complement específic C i, si és el cas, el complement de productivitat variable i el complement de carrera professional, i dels triennis si procedia d'acord amb el que disposa el propi apartat 2.»  
4t. Modificació de l'actual últim paràgraf de la clàusula addicional primera:  
«El complement de productivitat el forma l'import del complement específic C.»  
5t. L'addició de les estipulacions catorze i quinze implica també la incorporació de dos paràgrafs nous, penúltim i últim, a la clàusula addicional primera, amb el text següent:  
«- El complement de productivitat variable s'ajusta als termes establits en l'estipulació Catorze.  
- El complement de carrera professional s'ha d'implantar d'acord amb el que establix l'estipulació quinze.»  
6é. S'afig l'estipulació setze amb el text següent:  
«Setze. La participació de la Universitat de València en els òrgans col·legiats del Sistema de Carrera Professional  
La Universitat de València participa en els òrgans col·legiats d'avaluació instituïts en l'article 21 del Decret 66/2006 i en la norma corresponent del CHGUV, respecte als assumptes que afecten professors amb plaça vinculada. Els membres dels òrgans esmentats que representen la Universitat de València els designa el rector, d'acord amb l'escala següent:  
- Comissió d'Avaluació de la Carrera Professional: dos membres.  
- Comité d'Avaluació de la Carrera Professional: dos membres.»  
I, com a mostra de conformitat, les parts subscriuen este document en triple exemplar, al lloc i en la data indicats a l'inici.   
El conseller de Sanitat i president del CHGUV: Manuel Cervera Taulet.  
El rector de la Universitat de València: Francisco Tomás Vert.